b'\n_START_ARTICLE_\nDansk Arbejdsgiverforening\n_START_SECTION_\nDA\'s huse\n_START_PARAGRAPH_\nSom n\xc3\xa6vnt begyndte arbejdsgiverforeningen under meget beskedne forhold ved i f\xc3\xb8rste omgang at leje nogle lokaler hos Murerlauget i Studiestr\xc3\xa6de 7. I 1899 fik foreningen egne lokaler i Ved Stranden 6. I 1906 udvidede foreningen sit domicil ved at f\xc3\xa5 tre v\xc3\xa6relser til i Ved Stranden 4. Men der var stadig mangel p\xc3\xa5 plads, s\xc3\xa5 i 1909 besluttede man at bygge sit eget hus. Man vaklede mellem en grund i Niels Brocksgade og hj\xc3\xb8rnet af Vester Voldgade og Ny Kongensgade, og valget faldt alts\xc3\xa5 p\xc3\xa5 Vester Voldgade. Her l\xc3\xa5 "Stiftelsen for gamle Haandv\xc3\xa6rksmestre og deres Enker i trange Kaar". Stiftelsen blev k\xc3\xb8bt for 160.000 kr. Huset, der var bygget 1836, blev revet ned, og herved st\xc3\xb8dte man p\xc3\xa5 stiftelsens grundsten, hvori der l\xc3\xa5 en s\xc3\xb8lvplade indgraveret med en beretning om stiftelsens opf\xc3\xb8relse. Stenen blev brugt igen og forsynet med en ny s\xc3\xb8lvplade, hvorp\xc3\xa5 der st\xc3\xa5r: "Maatte Arbejdet i denne Bygning blive til Gavn for Arbejdsgiverne som for Arbejderne ved en sund Udvikling og Regulering af Arbejdsforholdene og derigennem til Gavn for det hele Samfund." Det nye hus blev tegnet af arkitekt Axel Berg. I 1916 k\xc3\xb8bte DA nabogrunden Vester Voldgade 111, hvor der var bev\xc3\xa6rtning i k\xc3\xa6lderetagen og smedje og h\xc3\xb8ns i g\xc3\xa5rden. I 1929 besluttede man sig for at bygge p\xc3\xa5 111-grunden. Det gamle hus, der l\xc3\xa5 her, blev revet ned, og under udgravningen st\xc3\xb8dte man p\xc3\xa5 bolv\xc3\xa6rker fra den tid, da Kalvebod Strand l\xc3\xa5 her. Man st\xc3\xb8dte ogs\xc3\xa5 p\xc3\xa5 et menneskehoved if\xc3\xb8rt en filthue \xe2\x80\x93 m\xc3\xa5ske en svensker, som sammen med kong Karl X Gustav i 1659 pr\xc3\xb8vede at erobre K\xc3\xb8benhavn._NEWLINE_I 1954 k\xc3\xb8bte man Vester Voldgade 109, en fin gammel ejendom fra 1758 (bygget af Uldrich Edinger)._NEWLINE_I 1974 k\xc3\xb8bte foreningen Ny Vestergade 13, hvor bl.a Grevinde Danner\'s lejlighed ligger. Hun havde vinterbolig her i 1860\'erne. Endelig k\xc3\xb8bte man i 1989 Vester Voldgade 107/Ny Vestergade 15-17. Herved kom grundene i "Carted Nr. 35 og Nr. 38 i Wester Qvarteer" igen p\xc3\xa5 \xc3\xa9n h\xc3\xa5nd, som de var p\xc3\xa5 det f\xc3\xb8rste sk\xc3\xb8de i 1671, hvor Christian V gav sk\xc3\xb8de p\xc3\xa5 grundene \'Carted Nr. 35 og Nr. 38 i Wester Qvarteer\' til Robert Colnet._NEWLINE_I 1955 k\xc3\xb8bte man Egelund Slot af arveprins Knud. I 1960/61 byggedes kursusejendommen Arres\xc3\xb8h\xc3\xb8j, i 1970/71 kursusejendommen B\xc3\xb8geh\xc3\xb8j og i 1990 kursusejendommen Gl. Vindinge. De sidste 3 bygninger ejes ikke l\xc3\xa6ngere af DA._NEWLINE_Den 16. september 1986 stod en del af DA\'s ejendom i K\xc3\xb8benhavn i flammer \xe2\x80\x93 det gik ud over den nu mere end 200-\xc3\xa5rige bygning "Grevinde Danners Pal\xc3\xa6". Lykkeligvis blev omfanget af branden ikke s\xc3\xa5 stort, s\xc3\xa5 det fredede hus kunne i 1988 fuldt ud genindtages \xe2\x80\x93 herunder lejligheden p\xc3\xa5 1. sal, som har v\xc3\xa6ret beboet af grevinde Danner.\n_START_SECTION_\nDA og pressen\n_START_PARAGRAPH_\nI 1900 lancerede Arbejdsgiverforeningen bladet "Arbejdsgiveren". Det f\xc3\xb8rste nummer udkom p\xc3\xa5 Arbejdsgiverforeningens stiftelsesdag l\xc3\xb8rdag 19. maj 1900. Det sidste nummer af bladet udkom den 31. maj 1994. Bladet modtog i 1965 og 1988 Anders Bording-prisen fra Dansk Fagpresse. I 1988 fik bladet denne pris for at have gennemf\xc3\xb8rt en st\xc3\xa6rk redaktionel fornyelse._NEWLINE_I dag udgiver DA nyhedsbrevet Agenda. Agendas m\xc3\xa5l er at styrke den arbejdsmarkedspolitiske debat i Danmark ved hj\xc3\xa6lp af analyse og journalistik. Nyhedsbrevet redigeres efter journalistiske principper._NEWLINE_Agenda har eksisteret siden 1994 og har i alle \xc3\xa5rene v\xc3\xa6ret et af de oftest citerede nyhedsbreve i Danmark. Agenda henvender sig til journalister, politikere, embedsm\xc3\xa6nd, arbejdsmarkedsforskere og andre interessenter i den arbejdsmarkedspolitiske debat._NEWLINE_Agenda udkom tidligere i en trykt version hver anden torsdag. I dag findes den udelukkende i en netversion p\xc3\xa5 www.agenda.dk._NEWLINE_Fra 1936 til 1961 udgav DA og Industrir\xc3\xa5det dagbladet Dagens Nyheder \xe2\x80\x93 tidligere Nationaltidende. Idet DA og Industrir\xc3\xa5det ikke l\xc3\xa6ngere ville d\xc3\xa6kke det hastigt voksende underskud, besluttedes det at stoppe avisen. Avisen udkom sidste gang 3. september 1961._NEWLINE_P\xc3\xa5 de indre linjer har DA igennem \xc3\xa5rene haft forskellige interne personaleblade, bl.a. Nyt i da\', MeDArbejderbladet, UpDAte og senest DA i dag.\n_START_SECTION_\nFirma/organisationer som DA har v\xc3\xa6ret med til at grundl\xc3\xa6gge\n_START_PARAGRAPH_\nI 1899, n\xc3\xa6rmere bestemt 15. januar, stiftedes Arbejdsgivernes Ulykkesforsikring. Dette er senere fusioneret flere gange og er i dag blevet til Topdanmark. Selskabet f\xc3\xb8rste direkt\xc3\xb8r var Axel Nielsen 1899 \xe2\x80\x93 1914. DA var s\xc3\xa5ledes med til at grundl\xc3\xa6gge forel\xc3\xb8beren for Topdanmark._NEWLINE_Den 23. marts 1917 kunne man l\xc3\xa6se f\xc3\xb8lgende i dagspressen: "Paa et Torsdag den 22. Marts af den af Grosserer-Societetets Komit\xc3\xa9, Arbejdsgiverforeningen, Industriraadet og Engageringskontoret for Handel og Industri nedsatte F\xc3\xa6lleskomit\xc3\xa9 afholdt M\xc3\xb8de besluttedes det at s\xc3\xb8ge dannet en Pensionsforsikringsanstalt for Privatfunktion\xc3\xa6rer. Det vedtoges snarest at indbyde en Kreds af M\xc3\xa6nd, repr\xc3\xa6senterende de ovenn\xc3\xa6vnte og andre besl\xc3\xa6gtede intereserede Erhverv, til et M\xc3\xb8de, paa hvilket det er Hensigten at tage Beslutning om Selskabets Dannelse og det videre forn\xc3\xb8dne med Hensyn til Tegning af Aktiekapital." Dette var opstarten til dannelsen af Pensionsforsikringsanstalt for Privatfunktion\xc3\xa6rer, det vi dag kender som PFA. Den konstituerende generalforsamling fandt sted den 2. juli 1917 i forsamlingssalen p\xc3\xa5 B\xc3\xb8rsen. Endnu en gang var DA med til at grundl\xc3\xa6gge et firma der er kendt den dag i dag._NEWLINE_Da FIH Finansieringsinstituttet for Industri og H\xc3\xa5ndv\xc3\xa6rk blev stiftet i 1958 var det igen med DA som en af medstifterne. Som der st\xc3\xa5r i FIH\'s 20 \xc3\xa5rs jubil\xc3\xa6umsskrift (1958 \xe2\x80\x93 1978)"Til stede ved stiftelsen var n\xc3\xa6sten hele toppen af den danske penge- og finansverden tilligemed en r\xc3\xa6kke f\xc3\xb8rende personer fra forsikringsselskaberne og industriens organisationer, f\xc3\xb8rst og fremmest fra Industrir\xc3\xa5det og Dansk Arbejdsgiverforening". Fra 1958 til 1978 var Svend Heineke n\xc3\xa6stformand for FIH.'